
RAPORT DE SPECIALITATE 

privind atribuirea contractului pentru realizarea obiectivului de investiţii ,,Modernizare și extindere Calea Buziaşului” – inclusiv actualizarea proiectului tehnic, către Societatea Drumuri Municipale Timişoara SA, în temeiul art. 31 din Legea nr. 98/2016

Conform art. 8 alin. (1) din Legea nr. 51/2006 a serviciilor comunitare de utilităţi publice, autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.

Potrivit art. 8 alin. (3) din  Legea nr. 51/2006 a serviciilor comunitare de utilităţi publice, în exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu:

a) elaborarea şi aprobarea strategiilor proprii privind dezvoltarea serviciilor a programelor de reabilitare, extindere şi modernizare a sistemelor de utilităţi publice existente, precum şi a programelor de înfiinţare a unor noi sisteme, inclusiv cu consultarea operatorilor;

b) coordonarea proiectării şi execuţiei lucrărilor tehnico-edilitare, în scopul realizării acestora într-o concepţie unitară şi corelată cu programele de dezvoltare economico-socială a localităţilor, de amenajare a teritoriului, urbanism şi mediu.


În conformitate cu prevederile art. 1 alin. 4 lit. d), f) din Legea nr. 51/2006 a serviciilor comunitare de utilităţi publice, serviciile comunitare de utilităţi publice au caracter permanent,  regim de funcţionare continuu şi presupun existenţa unei infrastructuri tehnico-edilitare adecvate. 
Potrivit prevederilor O.G. nr.71/2002, serviciile publice de administrare a domeniului public şi privat de interes local sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi se grupează după obiectul activităţilor şi acţiunilor de utilitate publică şi interes public local.

În conformitate cu prevederile art.2 lit. a) din O.G. nr.71/2002, serviciile de administrare a domeniului public si privat sunt definite ca reprezentând „totalitatea acţiunilor şi activităţilor edilitar-gospodăreşti prin care se asigură administrarea, gestionarea şi exploatarea bunurilor din domeniul public şi privat al unităţilor administrativ-teritoriale, altele decât cele date, potrivit legii, în administrarea altor servicii publice locale”. Acestea sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi grupează activităţi edilitar-gospodăreşti şi acţiuni de utilitate şi interes public local, având ca obiect, printre altele, şi „construirea, modernizarea, exploatarea şi întreţinerea strazilor, drumurilor, podurilor, viaductelor, a pasajelor rutiere şi pietonale, subterane şi supraterane;", conform art.3 alin.1 lit. a) din O.G. nr.71/2002.
Articolul 5 pct. 2 lit. a) din O.G. nr.71/2002 precizeză că principalele activităţi edilitar- gospodăreşti specifice serviciilor de administrare a domeniului public şi privat, desfăşurate la nivelul municiilor trebuie să asigure executarea lucrărilor de construire, modernizare şi întreţinere a străzilor şi a drumurilor, în strictă corcondanţă cu documentaţiile de urbansim. 
Înfiinţarea, organizarea, coordonarea şi reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale, iar monitorizarea şi controlul funcţionarii şi gestionării acestora intra în atribuţiile şi responsabilitatea exclusiva a acestor autorităţi (art. 7 alin. (1) din OG nr. 71/2002). 

Potrivit art. 8 alin. (1) din OG nr. 43/1997 privind regimul drumurilor, drumurile de interes local aparţin proprietăţii publice a unităţii administrative pe teritoriul căreia se află şi pot fi clasificate ca:

a) drumuri comunale, care asigură legăturile:
(i) între reşedinţa de comună şi satele componente sau cu alte sate;
(ii) între oraş şi satele care îi aparţin, precum şi cu alte sate;

(iii) între sate;

b) drumuri vicinale - drumuri ce deservesc mai multe proprietăţi, fiind situate la limitele acestora;

c) străzi - drumuri publice din interiorul localităţilor, indiferent de denumire: stradă, bulevard, cale, chei, splai, şosea, alee, fundătura, uliţă etc.

Articolul 19 alin. (1) din OG nr. 43/1997, zona străzilor include partea carosabilă, acostamentele, şanţurile, rigolele, trotuarele, spaţiile verzi care separă sensurile de circulaţie, pistele pentru ciclişti, suprafeţele adiacente pentru parcaje, staţionări sau opriri, precum şi suprafeţele de teren necesare amplasării anexelor acestora. Pe sectoarele de străzi fără canalizare se va asigura scurgerea apelor prin şanţuri sau rigole amenajate

În conformitate cu prevederile art. 22 din OG nr. 43/1997, administrarea drumurilor judeţene se asigură de către consiliile judeţene, iar a drumurilor de interes local, de către consiliile locale pe raza administrativ-teritorială a acestora. 
Municipiul Timisoara are în derulare proiectul de modernizare a str. Calea Buziaşului. În prezent tronsonul cuprins între intersecția Calea Buziașului cu străzile Matei Milo şi Magnoliei este prevăzut cu 4 benzi de circulaţie (două benzi pe sens), tronsonul cuprins între strada Magnoliei şi limita administrativ teritorială a municipiului Timişoara, este prevăzut cu 4 benzi de circulaţie (2 benzi pe sens), iar până la limita administrativ teritorială a municipiului Timişoara, pe o lungime de aproximativ 387 m,  drumul se îngustează la  două benzi de circulaţie (câte o bandă pe sens). Nu sunt amenajate piste pentru ciclişti.

Întreţinerea permanentă a drumurilor constituie factorul primordial al menţinerii acestora într-o stare de viabilitate corespunzătoare cerinţelor traficului. Activităţile de prevenire şi remediere ale defecţiunilor, calitatea lucrărilor executate în acest sens, determină în mare măsura starea tehnică a drumurilor.
Investiţia care face obiectul acestui studiu de fezabilitate are ca obiectiv general: modernizarea și extinderea părții carosabile, amenajarea trotuarelor, piste de biciclete, acceselor la proprietăți și a spațiilor verzi, de la intersecţia Calea Buziaşului cu strada Matei Milo până la limita administrativ teritorială a municipiului.

Prin HCLMT nr. 505/02.10.2019 s-a aprobat Studiul de Fezabilitate pentru obiectivul de investiţie ,,Modernizare și extindere Calea Buziaşului”, întocmit de S.C. DORAGI CONSULTING S.R.L. - Oradea, conform Contractului de prestări servicii nr. 169 / 09.11.2017 cu caracteristicile principale şi indicatorii tehnico-economici. 
În urma dezvoltării imobiliare din zonele periurbane ale municipiului Timișoara, traficul de intrare/ ieșire din oraș în zonele de penetrație a devenit foarte aglomerat în anumite perioade ale zilei. Acest fenomen este întâlnit și în zona sud-estică a municipiului, unde în localitatea Moșnița Nouă au fost dezvoltate numeroase ansambluri rezidențiale. Având o singură cale de intrare majoră în municipiu, cu un carosabil amenajat, pe o anumită porțiune, doar la 2 benzi de circulație, aglomerările produse conduc la numeroase inconveniente asupra participanților la trafic. 

Consiliul Județean Timiș are în derulare execuția lucrărilor aferente drumului județean DJ592 (Timișoara – Moșnița Nouă), lucrări ce cuprind extinderea la 4 benzi a carosabilului, amenajarea de trotuare și piste de biciclete. Aceste lucrări sunt în curs de finalizare, conform adresei din partea Primăriei comunei Moșnița Nouă nr. 4584/18.02.2021, înregistrată la Primăria Municipiului Timișoara cu nr. RE2021-000302 din 23.02.2021.

Ca urmare, atât pentru corelarea lucrărilor cât și pentru descongestionarea traficului în această zonă a urbei, s-a impus ca executarea lucrărilor aferente obiectivului de investiţii să se desfăşoare în două etape. Astfel, prin Hotărârea Consiliului Local al Municipiului Timişoara nr. 201/25.05.2021 s-a aprobat  ca lucrările de execuţie pentru pentru  obiectivul de investiţie ,,Modernizare și extindere Calea Buziaşului”, să se realizeze etapizat, după cum urmează:
ETAPA I: se vor executa lucrări de extindere a carosabilului pe tronsonul de drum, cuprins între strada Magnoliei și limita administrativă a municipiului, la 4 benzi de circulaţie (câte 2 benzi pe sens, aproximativ 387 m), respectiv asigurarea continuității pistelor de biciclete și a trotuarelor de la sensul giratoriu până la limita administrativă a municipiului.

ETAPA a II a se va executa extinderea carosabilului la 6 benzi de circulaţie ( câte 3 benzi pe sens) de la intersecţia Căii Buziaşului cu strada Matei Milo până la limita administrativă a municipiului, amenajarea zonei verzi de delimitare a sensurilor de mers, a locurile de parcare şi accesele la proprietăţi.

Ca urmare a împărţirii pe etape, valoarea devizului general rămâne neschimbată, respectiv:
	
	Valoarea totală (TVA inclus)
	C+M   (TVA inclus)
	Termen de realizare

	Etapa I
	   6.765.931,65  lei
	  5.410.349,70  lei
	8 luni

	Etapa II
	 23.973.955,04  lei
	19.800.368,37  lei
	16 luni

	Total general
	 30.739.886,69  lei
	25.210.718,07  lei
	24 luni




Capacităţi (în unităţi fizice):


	


	ETAPA I

	ETAPA a II a
	Capacităţi totale

	Lungime părţii carosabile
	387 m
	1705 m
	1705 m

	lăţime carosabil 
	14 m (4x3,5 m)
	21 m (6x3,5 m)
	38.100 mp

	Trotuare
	1705 m x 1,5 m
	-
	  4.984 mp

	Piste ciclişti
	1705 m x 1,5 m
	-
	  5.115 mp

	Spaţii verzi
	2300 mp
	16.347
	18.647 mp



Potrivit art. 31 din Legea nr. 98/2016 privind achiziţiile publice:

(1) Prezenta lege nu se aplică contractelor de achiziţie publică/acordurilor-cadru atribuite de o autoritate contractantă unei persoane juridice de drept privat sau de drept public în cazul în care sunt îndeplinite cumulativ următoarele condiţii:

a) autoritatea contractantă exercită asupra persoanei juridice în cauză un control similar celui pe care îl exercită asupra propriilor departamente sau servicii;

b) mai mult de 80% din activităţile persoanei juridice controlate sunt efectuate în vederea îndeplinirii sarcinilor care îi sunt încredinţate de către autoritatea contractantă care o controlează sau de către alte persoane juridice controlate de respectiva autoritate contractantă;

c) nu există participare privată directă la capitalul persoanei juridice controlate, cu excepţia formelor de participare a capitalului privat care nu oferă controlul sau dreptul de veto, dar a căror existenţă este necesară potrivit dispoziţiilor legale, în conformitate cu Tratatele, şi care nu exercită o influenţă determinantă asupra persoanei juridice controlate.
Prin adresa cu nr. 4522/23.06.2021, înregistrată la Primăria Municipiului Timişoara cu nr. RE2021-860/23.06.2021, Societatea Drumuri Municipale Timişoara SA,  ne  aduce la cunoştinţă faptul că îndeplineşte toate cele trei condiţii prevăzute de art. 31 alin. (1) din Legea nr. 98/2016. 


Astfel, ca urmare a acestei adrese, în data de 24.06.2021, prin adresa cu nr. SC2021-17808, am solicitat Agenţiei Naţionale pentru Achiziţii Publice să ne comunice dacă Municipiul Timisoara în calitate de autoritate contractanta, este îndreptătită să aplice prevederile art. 31 alin. (1) –(3) din Legea nr. 98/2016 privind achiziţiile publice, pentru atribuirea acestui obiectiv de investitii, către Societatea Drumuri Municipale Timişoara SA.


Agenţia Naţională pentru Achiziţii Publice, ne transmite faptul că, în calitate de autoritatea contractantă, Municipiul Timişoara se poate prevala de excepţia prevăzută la art 31 alin. (1) – (2) din Legea nr. 98/2016, în cazul atribuirii contractelor de achiziţie publică/acordurilor-cadru către Societatea Drumuri Municipale Timişoara SA, sub rezerva asumării de către Societatea Drumuri Municipale Timişoara SA a îndeplinirii condiţiei prevăzute la art. 31 alin. (1) lit. b) din Legea nr. 98/2016.
Ca urmare a răspunsului ANAP, am solicitat Societăţii Drumuri Municipale Timişoara SA să ne comunice:

·  Oferta tehnică şi financiară pentru actualizarea proiectului tehnic şi executarea lucrărilor pentru obiectivul de investiţii ,,Modernizare și extindere Calea Buziaşului”;

· Asumarea, prin declaraţie pe propria răspundere, a îndeplinirii condiţiei prevăzute la art. 31 alin. (1) lit. b) din Legea nr. 98/2016, coroborat cu prevederile art. 31 alin. (7) din Legea nr. 98/2016, raportat la servicii, produse şi lucrări din ultimii 3 ani anteriori atribuirii contractului.

Prin adresa înregistrată la Primăria Municipiului Timişoara cu nr. RE2021-1000/22.07.2021, Societatea Drumuri Municipale Timişoara SA,  a despus oferta sa şi declaraţia privind asumarea îndeplinirii condiţiei prevăzute la art. 31 alin. (1) lit. b) din Legea nr. 98/2016, coroborat cu prevederile art. 31 alin. (7) din Legea nr. 98/2016, raportat la servicii, produse şi lucrări din ultimii 3 ani anteriori atribuirii contractului.

In aceeasi ordine de idei, dorim sa subliniem si faptul ca nici Directiva 24/2016/UE (transpusa in legislatia noastra prin intermediul Legii nr. 98/2016) si nici Directiva 25/2016/UE, nu obliga autoritatile/entitatile contractante sa atribuie contracte pentru desfasurarea acelor activitati pe care acestea doresc sa le realizeze la nivel intern. Astfel, in cadrul Recitalului 5 din Directiva 24/2016/UE se precizeaza in mod expres ca ar trebui reamintit ca prezenta directiva nu obliga sub nicio forma statele membre sa contracteze sau sa externalizeze furnizarea de servicii pe care doresc sa le puna la dispozitie ele insele sau sa le organizeze prin alte mijloace decat prin contracte de achizitii publice, in sensul prezentei directive.

Aplicarea normelor privind achizitiile publice nu trebuie sa interfereze cu libertatea autorităților publice de a-și îndeplini atribuțiile de serviciu public atribuite acestora, prin utilizarea resurselor proprii, care includ posibilitatea cooperării cu alte autorități publice sau persoane juridice care le aparțin. Astfel, legislatia europeana sustine ca trebuie garantat faptul ca situatiile de acest gen in care autoritatile publice doresc atribuirea unor contracte catre persoanele juridice pe care le controleaza, cu capital social integral al unitatilor administrativ-teritoriale, infiintate de autoritatile deliberative ale unitatilor administrativ-teritoriale respective, nu au ca rezultat o denaturare a concurentei de pe piata. 

Instrucţiunea ANAP nr. 1/2018 privind modul de interpretare a aplicării prevederilor art. 31 din Legea nr. 98/2016 privind achizițiile publice, care la art. 2 alin. (1), precizează: atunci când autoritatea contractantă are nevoie de anumite produse, servicii sau lucrări, aceasta are, de regulă, două opţiuni pentru satisfacerea nevoilor apărute:

a) să le achiziţioneze de pe piaţa liberă prin aplicarea unei proceduri de atribuire sau prin achiziţie directă, în condiţiile legii; sau

b) să le realizeze intern, cu resursele proprii sau ale unei persoane juridice în condiţiile art. 31 din Legea nr. 98/2016, cu modificările şi completările ulterioare.

Potrivit art. 14 din Instrucţiunea ANAP nr. 1/2018, autorităţile contractante au obligaţia de a elabora o notă justificativă în cazul atribuirii contractelor de achiziţie publică, prin care se va justifica încadrarea în prevederile legale precizate la art. 31 din Legea nr. 98/2016, cu modificările şi completările ulterioare. Astfel, Direcţia Generală Drumuri, Poduri, Parcaje şi Reţele de Utilităţi a întocmit Nota justificativă nr. SC2021-21543/29.07.2021 privind încadrarea în prevederile art. 31 din Legea nr. 98/2016 a procedurii de atribuire a contractului pentru realizarea obiectivului de investiţii ,,Modernizare și extindere Calea Buziaşului”, către Societatea Drumuri Municipale Timişoara SA.

În vederea selectării unui ofertant ca urmare a unei proceduri de încredințarea directă a unui contract de servicii către operatorii economici menționați la art. 31 alin. (1) din din Legea nr. 98/2016 privind achiziţiile publice, trebuie să se demonstreze faptul că ofertantul astfel selectat execută repectiva lucrare la prețul pieței. Astfel, Serviciul Drumuri, Poduri, Parcaje, Canalizare şi Alimentare cu Apă a evaluat şi analizat oferta depusă de Societatea Drumuri Municipale Timişoara SA. Ca urmare a analizei şi evaluării ofertei, conform Notei justificative nr. SC2021-21545/29.07.2021 s-a constatat că aceasta se încadrează în valoarea estimată conform documentelor financiare şi tehnice întocmite de proiectant la faza Studiu de fezabilitate. Preţurile din oferta depusă sunt rezultate ca urmarea unor proceduri de achiziţie publică organizate de Societatea Drumuri Municipale Timişoara SA.
Potrivit art. 129 alin. (2), lit.a, c) şi d, alin. (3), lit.d din din OUG nr. 57/2019 privind Codul administrativ, cu modificările şi completările ulterioare, consiliul local are iniţiativă şi hotărăşte, în condiţiile legii, în toate problemele de interes local, are ca atribuţii administrarea domeniului public şi privat al comunei, oraşului sau municipiului şi exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale, în condiţiile legii.

Având în vedere atribuţiile adunării generale a acţionarilor prevăzute de Legea nr. 31/1990 privind societăţile comerciale;

Societatea Drumuri Municiopale Timişoara SA, propune spre aprobarea Consiliului Local al Muncipiului Timişoara cheltuielile indirecte de 10% şi profitul de 5%.


Ţinând cont de cele mai sus prezentate înaintăm spre aprobarea Consiliului Local:

· Atribuirea contractului pentru actualizarea proiectului tehnic, executarea si finalizarea lucrărilor aferente obiectivului ,,Modernizare și extindere Calea Buziaşului” către Societatea Drumuri Municipale Timişoara SA, în temeiul art. 31 din Legea nr. 98/2016, conform Anexei 1;
· Aprobarea preţurilor, conform Anexei 2;
· Aprobarea cheltuielilor indirecte în cuantum de 10% şi a profitului în cuantum de  5% a Societăţii Drumuri Municipale Timişoara SA .
· Aprobarea notei justificative privind încadrarea în prevederile art. 31 din Legea nr. 98/2016 a Societatea Drumuri Municipale Timişoara SA.;

